Har staten solgt omkring 700 danske virksomheder og enkeltpersoners milliardgæld til et selskab, som lader fortjenesten havne i et skattely? Det spørgsmål vil sælgeren, statsselskabet Finansiel Stabilitet, ikke svare på.

»Vi kender svaret, men det er omfattet af fortrolighed i henhold til aftalen med køber, så det kan jeg ikke sige noget om«, siger Henrik Bjerre-Nielsen, direktør i Finansiel Stabilitet.

Erhvervs- og vækstminister Henrik Sass Larsen (S) forlangte i går en redegørelse fra Finansiel Stabilitets bestyrelse om milliardhandlen med den amerikanske kapitalfond Cerberus, men afviste i øvrigt at udtale sig om sagen.